ET Euroopa Liidu Teataja C 309/16

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 309/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„GÖTTINGER FELDKIEKER”

EÜ nr: DE-PGI-0005-0721-10.10.2008

KGT ( X ) KPN ( )

1. Nimetus:

„Göttinger Feldkieker”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 1.2 Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab:

Toode „Göttinger Feldkieker” on viilutatav, õhu käes kuivatatud sealihast toorvorst, mis olemuselt sarnaneb tootega Mettwurst (säilisvorst), see tähendab, et vorst on jämedateralise struktuuriga ning laagerdumisastmele vastava jõulise punaka värvusega. Tooraine on tapavärske sealiha. Et saavutada toote parimat kvaliteeti, sobib kõnealuse vorsti valmistamiseks eelkõige suguküpsete ja pikemat aega söödetud sigade liha. Sellised sead on suurema massiga ja pikemat aega söödetud orikad ja poeginud emised. Orikate ja poeginud emiste liha osakaal peab olema vähemalt 65 %, kusjuures emiste liha osa ei tohi olla väiksem kui 40 %. Orikaliha osakaal peaks olema vastavalt 25 %. Toote „Göttinger Feldkieker” valmistamiseks kasutatav sealiha peab olema saadud orikatelt ja poeginud emistelt, kelle tapakaal on 150 kg. Kuldid ja poeginud emised on selleks ajaks vähemalt ühe aasta vanused. Suguküpsete ja pikemat aega söödetud sigadelt saadud liha on töötlemisel üldiselt sitkem ja tihkem. Seepärast sobib see hästi toote „Göttinger Feldkieker” valmistamiseks. Toote „Göttinger Feldkieker” jaoks võib aga kasutada ka noorsigade liha. Tootes kasutatav noorsigade liha osakaal ei tohi aga ületada 30–35 %. Toote „Göttinger Feldkieker” valmistamiseks kasutatakse searümba väärtuslikemaid tükke – abaosa, kintsu ja kõhuosa. Nendel tükkidel on väga hea töötlemisstruktuur, millega tagatakse „Göttinger Feldkieker” lõikepindade eriline välimus. Hakklihamasinas purustatud lihasse segatakse ettevaatlikult maitseained (pipar, koriander, muskaat, küüslauk), ka rumm ja väikesed kogused magusaineid (dekstroos, sahharoos), pärmi ja nitritsoolaga rikastatud starterkultuurid ning vajadusel ka keedusool ja salpeeter. Vorstisegu topitakse eelistatavalt 70–105 mm läbimõõduga soolikatesse, seejuures hoolikalt õhusuletisi vältides. Tavaliselt topitakse segu väljavenitatud või kokkusurutud põiekujulistesse soolikatesse. Selles mõttes on toote eri kujud tuntud ja lubatud. Toote „Göttinger Feldkieker” maitse ei ole hapukas, vaid lisatud maitseainetele vastava piprase, koriandri, muskaadi ja küüslauguse vürtsinoodiga lihaliselt aromaatne.

„Göttinger Feldkieker” on eriti kuiv vorst. Toode on vähemalt 35 % ulatuses kuivatatud ning vee aktiivsus 0,88 % ja vähem. 100 g toote kohta on rasva 25 g, sellest küllastatud rasvhappeid 9,4 g. Energiasisaldus 100 g toote kohta on 329 kcal või 1 367 kJ, valku 25 g, süsivesikuid < 1 g (sellest suhkrut < 0,5 g), ballastaineid < 1 g ja naatriumit 1,6 g.

Toode „Göttinger Feldkieker” erineb tootest „Göttinger Stracke” kuju, mõõtude ja massi poolest. Kui „Göttinger Feldkieker” läbimõõt on kogu ulatuses ebaühtlane, siis seevastu toote „Göttinger Stracke” läbimõõt on kogu pikkuses ühtlane. Kuju tõttu laagerduvad tooted erinevalt ning on ka eri maitsega.

3.3. Tooraine (üksnes töödeldud toodete puhul):

Toodet „Göttinger Feldkieker” valmistatakse eelkõige vanemate loomade kuivemast ja tihkemast lihast. Kasutatud vanemate sigade liha osakaal peab olema vähemalt 65 %. Sigade sihipärase söötmisega saavutatakse sellise liha rasva eriline kvaliteet. Selle eelis on oksüdeerumise vältimine toote „Göttinger Feldkieker” laagerdumise ajal. Tänu sellele vorst ei rääsu.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kogu tootmisprotsess.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Göttingeni linna omavalitsuse territoorium.

5. Seos piirkonnaga;

5.1. Geograafilise piirkonna eripära:

Traditsiooniliselt on Göttingeni linn ja selle ümbrus tuntud lihatoodete tootmise hästi väljatöötatud oskuste ja meetodite poolest. Tõendid Göttinger Blasenwurst'i populaarsuse kohta on pärit 18. sajandist (vrd dr Günther Meinhardt, „Die, ‚chute Ghöttinger Wurst‘ — eine geschichtliche Dokumentation über die, ‚Echte Göttinger Wurst‘” ja muud tõendusmaterjalid nagu aktsiisikontrolör Hohmanni koostatud loetelu Göttinger Blasenwurst'i edasitoimetamise kohta ajavahemikul 1. oktoobrist 1793 kuni 30. septembrini 1794).

Alates 1960ndatest aastatest toodetakse toodet „Göttinger Feldkieker” suuremas koguses Göttingeni linnas ning turustatakse selle nime all Göttingeni piirkonnas.

5.2. Toote eripära:

Toode „Göttinger Feldkieker” on Göttingenist pärit ning tarbijate hulgas väga hinnatud piirkondlik vorstisort. Göttingeni piirkonna tarbijate jaoks on see eriline säilisvorstitoode, mis erineb sama piirkonna teistest võrreldavatest toodetest erilise maitse ja omapärase välimuse poolest (vrd prof dr Andreas Scharfi teaduslik arvamus: „Göttinger Feldkieker” — Bekanntheit und regionales Ansehen, Ergebnisse einer empirischen Untersuchung, („Göttinger Feldkieker” – tuntus ja piirkondlik maine, kogemusliku uuringu tulemused), 18. märts 2005).

2005. aasta küsitluses osalenutest teadis toodet „Göttinger Feldkieker” 58 % vastanutest. 81,1 % küsitletud isikutest seostasid nimetust „Göttinger Feldkieker” terminiga Mettwurst (säilisvorst). Lisaks sellele nimetas 8,3 % küsitletutest toote „Göttinger Feldkieker” erilise tunnusena selle erilist ovaalset pirni või põit meenutavat kuju. 6,5 % küsitletutest märkis toote „Göttinger Feldkieker” eritunnuseks „väike”. Tunnus „õhu käes kuivatatud” oli oluline 5,3 % küsitletute jaoks. 4,1 % vastanutest pidas oluliseks märkida, et toode „Göttinger Feldkieker” on „peenike” ning „kõva”/„tihke”.

Lisaks küsitleti tarbijaid toote „Göttinger Feldkieker” eriliste omaduste kohta – võrreldes seda muude säilisvorstitoodetega. Küsitlusest ilmnes, et toote eritunnusena hindavad tarbijad maitset (nt tugev/vürtsikas; hea maitse), välimust või kuju (nt eriline kuju, põiekujuline). Tarbijate poolt eriti hinnatud „Göttinger Feldkieker” välimus või kuju on vorsti äratundmisel olulised tunnused. Üksikasjadest annab ülevaate 8. joonis prof dr Andreas Scharfi arvamuses: „Göttinger Feldkieker” – Bekanntheit und regionales Ansehen, Ergebnisse einer empirischen Untersuchung, („Göttinger Feldkieker” – tuntus ja piirkondlik maine, kogemusliku uuringu tulemused), 18. märts 2005).

„Göttinger Feldkieker” erilisest mainest annavad tunnistust ka kontrollisikute keskmised nõustumised või ümberlükkamised, mis nad esitasid toote „Göttinger Feldkieker” mainet käsitlevate 13 etteantud väite kohta. Võrdlemisi suur poolehoid oli eelkõige seotud väitega, et „Göttinger Feldkieker” on „Göttingeni piirkonna iseloomulik säilisvorst” ning vähem pooldati väidet – „Göttinger Feldkieker” kui „mitte väga traditsiooniline säilisvorst”.

Uuringust ilmnes kokkuvõtvalt, et küsitletud tarbijate jaoks on „Göttinger Feldkieker” olulisel määral Göttingeni piirkonnaga seotud toode.

5.3. Põhjuslik seos geograafilise piirkonna ja kaitstud päritolunimetusega toote kvaliteedi või omaduste vahel või kaitstud geograafilise tähisega toote erilise kvaliteedi, maine või muude omaduste vahel:

„Göttinger Feldkieker” hea maine on tingitud selle piirkondliku traditsioonilise toote olemusest. Toote piirkondlikul päritolul põhinev tuntus ilmneb ka eespool nimetatud uuringust. Selle kohaselt on „Göttinger Feldkieker” tarbija arvates iseloomulik piirkondlik säilisvorst, mis on ainulaadne Göttingeni piirkonnas.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

10.8.2007. aasta väljaandes Markenblatt, 32. köide, 7a-aa osa, lk 14626.

(http://publikationen.dpma.de/DPMApublikationen/dld_gd_file.do?id=82)

(1) ELT L 93, 31.3.2006, lk 12.